b'\n_START_ARTICLE_\nDagsrevyen\n_START_SECTION_\nHistorikk\n_START_PARAGRAPH_\nDe f\xc3\xb8rste nyhetssendingene fra NRK gikk p\xc3\xa5 lufta da de regul\xc3\xa6re pr\xc3\xb8vesendingene startet i april 1958. Den aller f\xc3\xb8rste nyhetsoppleseren var Oddvar Foss. De aller f\xc3\xb8rste pr\xc3\xb8vesendingene til NRK begynte imidlertid den 12. januar 1954, mens NRKs faste TV-sendinger ble offisielt \xc3\xa5pnet 20. august 1960._NEWLINE_Aktualitetssendingene ble opprinnelig bare kalt Nyheter, men ble fra 2. desember 1958 kalt Dagsrevyen, for \xc3\xa5 unng\xc3\xa5 sammenblanding av det nynorske ordet nyhende og bokm\xc3\xa5lsformen nyheter. Det var TV-sjef Otto Nes som gav sendingen navnet, etter inspirasjon fra revyformen til Filmavisen. V\xc3\xa6rmeldingene var med helt fra starten av. Til \xc3\xa5 begynne med ble det tegnet med fettstift p\xc3\xa5 et plastdekket kart, men i 1964 kunne Kristian Tr\xc3\xa6gde feste symboler med magnet. De f\xc3\xb8rste \xc3\xa5rene var det forholdsvis kummerlige forhold for de som skulle avvikle sendingene og n\xc3\xa5r programmet skulle p\xc3\xa5 lufta, ble en globus hengt opp i en snor som ble snurret rundt mens kameraet gikk, samtidig som en fjernstyrt grammofon spilte kjenningsmelodien._NEWLINE_Helt fra starten var nyhetssendingene den programposten som var mest komplisert \xc3\xa5 f\xc3\xa5 avviklet, noe som medf\xc3\xb8rte seerne de f\xc3\xb8rste \xc3\xa5rene ofte m\xc3\xa5tte ta til takke med plakaten \xc2\xabBeklager \xe2\x80\x93 teknisk feil!\xc2\xbb. Det var f\xc3\xa5 sendinger per uke de f\xc3\xb8rste to \xc3\xa5rene og programmet ble ikke sendt p\xc3\xa5 alle TV-dagene. Men fra august 1960 ble det tre sendinger i uken, tirsdag, torsdag og l\xc3\xb8rdag, og fra 1962 fikk man ogs\xc3\xa5 nyheter p\xc3\xa5 mandager. Fra 1963 ble Dagsrevyen sendt fem dager i uken og fra 1964 seks dager i uken \xe2\x80\x93 hver dag unntatt s\xc3\xb8ndager. Fra 1967 sendes Dagsrevyen alle ukens dager. Den f\xc3\xb8rste tiden var det ingen programledere, bare stemmer fra studio som leste meldinger til norske og internasjonale filmklipp._NEWLINE_Tollef Berg, Mette Janson og Per \xc3\x98yvind Heradstveit var blant de f\xc3\xb8rste stemmene i Dagsrevyen. Fra 1961 ble programlederen stadig oftere \xc3\xa5 se i bildet og fikk ved dette en helt ny rolle som ankermann eller ankerkvinne. Einar Lunde begynte i 1968 og debuterte som nyhetsoppleser i b\xc3\xa5de Dagsrevyen og Kveldsnytt i 1970. Kjell Andersen begynte allerede fra starten i 1958 og hadde 1. mai 2008 v\xc3\xa6rt ansatt i 50 \xc3\xa5r i kanalen._NEWLINE_I 1975 startet NRK Fjernsynet med regul\xc3\xa6re fargesendinger, og fargesendinger ble samtidig innf\xc3\xb8rt Dagsrevyen. I \xc3\xa5rene f\xc3\xb8r hadde Dagsrevyen kun sendt enkelte innslag i farger. _NEWLINE_2. mars 1992 ble Dagsrevyens sendetidspunkt flyttet fra 19.30 til 19.00. Omleggingen m\xc3\xb8tte kritikk, blant annet fra foreldre som var redde for at sm\xc3\xa5 barn lettere ville f\xc3\xa5 se skremmende nyhetsbilder. Samme h\xc3\xb8st startet den riksdekkende, reklamefinensierte norske TV-kanalen TV 2 og deres nyhetssendinger ble den f\xc3\xb8rste virkelige utfordreren til NRKs nyheter. Konkurransen f\xc3\xb8rte til en skjerping av Dagsrevyens programprofil, og det var ogs\xc3\xa5 TV 2s inntreden som var hoved\xc3\xa5rsaken til endringen av sendetidspunktet. P\xc3\xa5 l\xc3\xb8rdager og s\xc3\xb8ndager fortsatte riktignok NRK \xc3\xa5 sende Dagsrevyen klokka 19.30 helt fram til september 1999. Da var det ungdomsprogrammet Midt i sm\xc3\xb8r\xc3\xb8yet som m\xc3\xa5tte lide, og fikk halvert sin sendetid._NEWLINE_De 25 f\xc3\xb8rste \xc3\xa5rene var nyhetsoppleserne og reporterne de samme personene, men oppgavene ble fra 1980-tallet tydeligere atskilt mellom presentat\xc3\xb8rene i studio og reporterne ute. Som alle andre NRK-medarbeidere som var synlig p\xc3\xa5 fjernsyn, ble ogs\xc3\xa5 programledere, reportere og v\xc3\xa6rmeldere i Dagsrevyen kjendiser og \xc2\xabfolkeie\xc2\xbb i Norge. Av popul\xc3\xa6re statsmeteorologer fra denne epoken er Kristian Tr\xc3\xa6gde og Vidar Theisen, mens fotballreporteren Arne Scheie og andre har representert TV-sporten._NEWLINE_Den visuelle designprofilen for sendingene, det vil si studiointeri\xc3\xb8ret, utforminga av \xc3\xa5pningsvignetten, v\xc3\xa6rkart, nyhetsgrafikk og annet, har blitt endret mange ganger. Opprinnelig satt nyhetsoppleseren foran en vegg med en gardin og en plakat med teksten Nyheter. Endringene har siden skjedd i tydelige trinn eller \xc2\xabansiktsl\xc3\xb8ftninger\xc2\xbb, for eksempel 8. februar 1973, i 1987 og 2000. Endringer skjedde p\xc3\xa5 nytt fra 20. august 2007 da NRKs nyheter p\xc3\xa5 TV, internett og mobiltelefoni fikk en tydeligere samlet profil for \xc3\xa5 synliggj\xc3\xb8re NRK nyheter som merkevare. Opprinnelig brukte programlederne private kl\xc3\xa6r p\xc3\xa5 sending, men de fikk etter hvert en \xc2\xabprofesjonell\xc2\xbb garderobe best\xc3\xa5ende av dresser og drakter utvalgt av NRKs kostymeavdeling._NEWLINE_Dagsrevyen og andre nyhetsprogrammer som blir kringkastet p\xc3\xa5 tradisjonelt vis med fast sendeplan, har p\xc3\xa5 2000-tallet merket sterk konkurranse fra nettavisene som formidler nyheter hele d\xc3\xb8gnet etter hvert som de kommer inn og redigeres. Fra september til desember 2007 ble Dagsrevyen sendt i samsending med NRK2. Seertallene har siden 2000 sunket fra 850000 til 550000 i 2019._NEWLINE_De endrede medievanene har f\xc3\xb8rt til flere endringer i programmet. Fra og med mandag 4. januar 2010 ble Dagsrevyens sendetid utvidet fra 30 til 45 minutter, ogs\xc3\xa5 p\xc3\xa5 hverdager. I forbindelse med omleggingen sa kringkastingssjef Hans-Tore Bjerkaas at: \xc2\xabdet blir f\xc3\xa6rre saker, mer dybde, flere gjester og minidebatter\xc2\xbb. Han sa ogs\xc3\xa5 at \xc2\xabfor f\xc3\xb8rste gang p\xc3\xa5 mange \xc3\xa5r styrker NRK nyhetstilbudet. Det gj\xc3\xb8r vi samtidig som v\xc3\xa5re konkurrenter n\xc3\xa5 legger ned og kutter i nyhetstilbudet. Vi g\xc3\xa5r dermed mot str\xc3\xb8mmen\xc2\xbb._NEWLINE_I 2015 ble Dagsrevyen lagt om med ny design og ny innpakning. Studio fikk to nye storskjermer, som blir brukt aktivt i sendingene. Programmet fikk ogs\xc3\xa5 en ny vignett med musikk komponert av elektronikaduoen R\xc3\xb6yksopp._NEWLINE_Tross fallet i antall seere, er Dagsrevyen per 2019 fortsatt den mest sette TV-nyhetssendingen i Norge.\n_START_SECTION_\nStudio\n_START_PARAGRAPH_\nDagsrevyen, Dagsrevyen 21 og Kveldsnytt sendes fra ett felles studio \xe2\x80\x93 Studio\xc2\xa05 \xe2\x80\x93 p\xc3\xa5 Marienlyst i Oslo. I august 2007 endret NRK alle sine nyhetsstudioer og vignetter. I denne endringen ble det innlemmet r\xc3\xb8dt i tillegg til fortsatt en stor del bl\xc3\xa5tt, men en lysere bl\xc3\xa5farge enn tidligere. Studioet har siden blitt endret, senest i 2015, men har fremdeles bl\xc3\xa5tt som sin hovedfarge.\n_START_SECTION_\nRedaksjonen og innhold\n_START_PARAGRAPH_\nDagsrevyen satser p\xc3\xa5 f\xc3\xa6rre, men lengre saker enn sine konkurrenter, blant andre TV 2 Nyhetene. Dagsrevyen er en del av NRK Nyhetsdivisjonen som har et nettverk av journalister og korrespondenter i Norge og i utland. I Dagsrevyen er det to programledere som sammen presenterer nyhetene._NEWLINE_Dagsrevyens sendinger p\xc3\xa5 l\xc3\xb8rdag og s\xc3\xb8ndag har lenge blitt kalt henholdsvis L\xc3\xb8rdagsrevyen og S\xc3\xb8ndagsrevyen og har hatt utvidet sendetid og magasinpregede reportasjer. L\xc3\xb8rdagsrevyen ble k\xc3\xa5ret til beste aktualitetsprogram i Gullruten 2005 og hedersprisen under Gullruten 2019. NRK Fjernsynet har i tillegg flere regionale nyhetssendinger.\n_START_SECTION_\nAnsatte i Dagsrevyen\n_START_PARAGRAPH_\nDagsrevyen er underlagt NRK Nyhetsdivisjonen. Per 2019 er Helje Solberg nyhetsdirekt\xc3\xb8r, Espen Olsen Langfeldt er programdirekt\xc3\xb8r, mens H\xc3\xa5kon Moslet som redaksjonssjef for innholdsutvikling i NRK Nyheter._NEWLINE_Hanna Thorsen er redaksjonssjef i Dagsrevyen, mens Kyrre Nakkim er programredakt\xc3\xb8r for nyheter.\n_START_SECTION_\nProgramledere\n_START_PARAGRAPH_\nNyhetene i Dagsrevyen blir presentert av to programledere eller nyhetsankere. Bortsett fra utenlandskorrespondenter og reportere, er programlederne de eneste av de ansatte i Dagsrevyen som publikum f\xc3\xa5r se. Disse samarbeider tett med vaktsjefer og producere om \xc3\xa5 planlegge sendingene og velge ut intervjuobjekter. Per h\xc3\xb8sten 2019 har Dagsrevyen f\xc3\xb8lgende programledere som roterer p\xc3\xa5 \xc3\xa5 lede sendingene:_NEWLINE_Atle Bjurstr\xc3\xb8m, Ingerid Stenvold, Nina Owing, Yama Wolasmal, Ingvild Bryn, Cato Husab\xc3\xb8 Fossen, Rima Iraki og Tom Nilssen.'